Knud Sørensen, der er født og opvokset i Hjørring og gennem mange år bosat på Mors, er en af landets mest anerkendte digtere. Nu er klar med endnu en digtsamling. I 2014 fik han både tildelt ordkraft-prisen og Danmarks fornemmeste litteraturpris ’Den Store Pris’. Når man har et langt forfatterskab bag sig, så kan det være svært at erkende, at den næste bog kan være den sidste. Netop sådan er det for Knud Sørensen. - Jeg er blevet anderledes. Jeg er blevet gammel. Jeg har udtømt de muligheder, jeg havde, siger Knud Sørensen til TV Midt Vest. Han er født i 1928 i Hjørring og har ved siden af sit forfatterskab arbejdet som landmåler. Han debuterede med lyriksamlingen ’Den Røde Kaffekande’ i 1965, men han har også udgivet både lyrik, prosa, radiospil, biografier, essays, klummer og debatindlæg. Den nyeste bog hedder Horisonter og er fyldt med digte. I bogen finder man også billeder, der er malet af vennen Henrik Scheel Andersen. - Jeg oplever, at både Knuds digte og mine billeder ikke er specielt højtråbende. Og jeg oplever også, at de for en stor dels vedkommende har en forankring i noget nært, som er oplevet og sanset, siger Henrik Scheel Andersen. Digtene vil skrives Knud Sørensen bor i Nykøbing og har fået inspiration til mange af sine digte på gåture ved vandet på Mors. - Jeg gik hver dag en tur ned til stranden, og der oplevede jeg den ene gang efter den anden, at der pludselig begyndte at dukke digte op i hovedet på mig, siger forfatteren. Og selv om han i dag er dårligt gående og ikke kommer meget omkring, så kommer digtene stadig til ham. - Det er digte, der vil skrives. Det er ikke mig, der vil skrive digte, forklarer Knud Sørensen. Knud Sørensen bliver den fjerde nordjyde til at modtage prisen. Før ham har Bent Vinn Nielsen i 2006, Jens Smærup Sørensen i 1990 og Knuth Becker i 1961 vundet prisen. Sidstnævnte var i øvrigt den første til at modtage prisen. Bogen Horisonter udkommer den 23.november.

Opsummering:
91-årige Knud Sørensen har et langt forfatterskab bag sig med flere fornemme priser. Nu er han klar med endnu en digtsamling.